## Naredba o zabrani primjene određenih beta-agonista te tvari hormonskog i tireostatskog učinka na farmskim životinjama

### NN 112/2008 (1.10.2008.), Naredba o zabrani primjene određenih beta-agonista te tvari hormonskog i tireostatskog učinka na farmskim životinjama

# MINISTARSTVO POLJOPRIVREDE, RIBARSTVA I RURALNOG RAZVOJA

**3268**

Na temelju članka 87. stavka 8. Zakona o veterinarstvu (»Narodne novine«, broj
41/07), ministar poljoprivrede, ribarstva i ruralnog razvoja donosi

## NAREDBU

### O ZABRANI PRIMJENE ODREĐENIH BETA-AGONISTA TE TVARI HORMONSKOG I TIREOSTATSKOG UČINKA NA FARMSKIM ŽIVOTINJAMA1

Članak 1.

1) Ovom se Naredbom zabranjuje primjena na farmskim životinjama određenih beta-agonista
te tvari hormonskog i tireostatskog učinka.
2) Za potrebe ove Naredbe primjenjuju se pojmovi za meso i proizvode od mesa iz
Pravilnika o higijeni hrane životinjskog podrijetla (»Narodne novine«, broj
99/07)2 i pojam za veterinarsko-medicinski proizvod iz Zakona o
veterinarsko-medicinskim proizvodima (»Narodne novine«, broj 84/08)3.
3) Osim pojmova iz stavka 2. ovoga članka primjenjuju se i sljedeći pojmovi:
*(a) Farmske životinje* su domaće životinje vrste goveda, svinje, ovce, koze,
domaći kopitari, perad i kunići te divlje životinje navedenih vrsta i divlji
preživači koji se uzgajaju na gospodarstvu;
*(b) Neponovljivi recept* je recept temeljem kojeg se veterinarsko-medicinski
proizvod može izdati samo jedanput i nosi oznaku »non repetatur«;
*(c) Terapijska primjena* je primjena odobrenih veterinarsko-medicinskih proizvoda
u skladu s člankom 4. ove Naredbe na pojedinim farmskim životinjama, nakon
veterinarskoga pregleda u svrhu tretiranja problema plodnosti, uključujući
prekid neželjenog graviditeta, i u slučaju primjene beta-agonista u svrhu
indukcije kontrakcija glatkih mišića maternice (tokoliza) u krava kod teljenja,
te u svrhu liječenja respiratornih problema i induciranja tokolize kod kopitara
koji nisu uzgajani za proizvodnju mesa;
*(d) Zootehnička primjena* je primjena:
– na pojedinoj farmskoj životinji nakon veterinarskog pregleda, bilo koje
odobrene tvari navedene u članku 5. ove Naredbe, u svrhu sinkronizacije estrusa
i pripreme davateljice i primateljice za implantaciju embrija, od strane
veterinara ili u skladu s člankom 5. stavkom 2. ove Naredbe pod odgovornošću
veterinara
– kod životinja akvakulture kada se u svrhu promjene spola skupini rasplodnih
životinja daje proizvod izdan na veterinarski recept i pod odgovornošću
veterinara;
*(e) Nedopuštena primjena* je primjena neodobrenih tvari ili proizvoda, ili
primjena odobrenih tvari ili proizvoda u druge svrhe od onih za koje su odobrene
i/ili u uvjetima drugačijima od onih koji su propisani;
*(f) Proizvodi akvakulture* su svi proizvodi ribarstva proizvedeni i uzgojeni u
kontroliranim uvjetima do stavljanja u promet kao hrana, uključujući morske ili
slatkovodne ribe ili rakove ulovljene u njihovom prirodnom okolišu kao juvenilne
koji se drže do postizanja komercijalne veličine za prehranu ljudi. Ribe i
rakovi komercijalne veličine ulovljeni u njihovom prirodnom okolišu, koji se
održavaju živima u svrhu kasnije prodaje, ne smatraju se proizvodima akvakulture,
ukoliko se ne dohranjuju;
*(g) Nadležno tijelo* je Ministarstvo poljoprivrede, ribarstva i ruralnog razvoja.

Članak 2.

1) Zabranjeno je:
(a) stavljanje u promet tvari iz Dodatka I. Popisa A ove Naredbe za primjenu na
životinjama svih vrsta;
(b) stavljanje u promet tvari iz Dodatka I. Popisa B ove Naredbe za primjenu na
životinjama čije meso i proizvodi su namijenjeni prehrani ljudi, ukoliko se ne
primjenjuju u skladu s člankom 4. stavkom 1. točkom 2. i člankom 6. ove

Naredbe

Članak 3.

Zabranjeno je tvari iz Dodatka I. i Dodatka II. ove Naredbe:
(a) primjenjivati na bilo koji način na farmskim životinjama ili životinjama
akvakulture;
(b) držati na farmi životinje navedene u točki (a) ovoga članka, osim ako su one
pod službenom kontrolom, i stavljati u promet ili klati farmske životinje čije
je meso namijenjeno prehrani ljudi, koje sadrže tvari ili kod kojih se utvrdi
prisutnost tvari navedenih u Dodatku I. i Dodatku II. ove Naredbe, osim ako se
može dokazati da su te životinje bile tretirane u skladu s člancima 4., 5. i 6.
ove Naredbe;
(c) stavljati u promet životinje akvakulture i njihove proizvode namijenjene
prehrani ljudi na kojima su primijenjene navedene tvari;
(d) stavljati u promet meso životinja iz točke (b) ovoga članka;
(e) prerađivati meso iz točke (d) ovoga članka.

Članak 4.

1) Ne dovodeći u pitanje odredbe članaka 2. i 3. ove Naredbe dozvoljena je
primjena:
1. Testosterona, progesterona i njihovih derivata koji se odmah nakon primjene
na mjestu apliciranja apsorbiraju i hidroliziraju, i to isključivo u terapijske
svrhe na farmskim životinjama. Veterinarsko-medicinski proizvodi koji se koriste
u terapijske svrhe moraju udovoljavati zahtjevima za stavljanje u promet u
skladu s odredbama Zakona o veterinarsko-medicinskim proizvodima4. Navedene
proizvode primjenjuju samo veterinari, na farmskim životinjama koje moraju biti
posebno označene, u obliku injekcija ili vaginalnih spirala kod terapije
poremećaja jajnika, a ne smiju se davati u obliku implantata. Veterinar
odgovoran za terapijsku primjenu mora voditi evidenciju o primjeni, koja mora
sadržavati najmanje sljedeće podatke:
– vrstu primjene,
– vrstu odobrenog proizvoda,
– datum primjene,
– podatke o identitetu tretiranih životinja.
Evidencija mora biti dostupna na zahtjev nadležnog tijela;
2. Isključivo u terapijske svrhe, veterinarsko-medicinskih proizvoda koji
sadrže:
(a) alil-trenbolon za peroralnu primjenu ili beta-agoniste za primjenu na
kopitarima i kućnim ljubimcima u skladu s uputama proizvođača;
(b) beta-agoniste, u obliku injekcija, koji potiču tokolizu u krava za vrijeme
teljenja.
2) Veterinarsko-medicinske proizvode iz stavka 1. točke 2. ovoga članka
primjenjuje veterinar. O primjeni proizvoda iz stavka 1. točke 2. podtočke (a)
ovoga članka veterinar mora voditi evidenciju u skladu sa stavkom 1. točkom 1.
ovoga članka.
3) Posjednicima životinja zabranjeno je držanje veterinarsko-medicinskih
proizvoda koji sadrže beta-agoniste, a koji se mogu koristiti za poticanje
tokolize.
4) Ne dovodeći u pitanje odredbe stavka 1. točke 2. podtočke (b) ovoga članka,
zabranjena je terapijska primjena na životinjama čiji se proizvodi koriste za
prehranu ljudi, uključujući i rasplodne životinje na kraju njihovog
reproduktivnog života.

Članak 5.

1) Ne dovodeći u pitanje odredbe članka 2. i članka 3. točke (a) ove Naredbe,
dozvoljena je zootehnička primjena na farmskim životinjama
veterinarsko-medicinskih proizvoda koji imaju estrogeni (osim 17ß-estradiola i
njegovih esterima srodnih derivata), androgeni ili gestageni učinak i koji su
odobreni u skladu sa Zakonom o veterinarsko-medicinskim proizvodima.5 Navedene
proizvode primjenjuju samo veterinari, na farmskim životinjama koje moraju biti
posebno označene. Veterinar odgovoran za terapijsku primjenu mora voditi
evidenciju o primjeni u skladu s člankom 4. točkom 1. ove Naredbe.
2) Sinkronizaciju estrusa i pripremu davateljice i primateljice za implantaciju
embrija može provoditi i drugi veterinarski djelatnik pod odgovornošću
veterinara.
3) Kod životinja akvakulture, u mlađi riba, u prva tri mjeseca života mogu se, u
svrhu inverzije spola, primjenjivati veterinarsko-medicinski proizvodi
androgenog učinka odobreni u skladu sa Zakonom o veterinarsko-medicinskim
proizvodima.6
4) U slučajevima iz ovoga članka, veterinar mora propisati neponovljivi recept,
u kojem točno navodi svrhu, način primjene i količinu veterinarsko-medicinskog
proizvoda te evidentira propisane proizvode. Neponovljivi recept mora se
priložiti i čuvati u evidenciji o liječenju na farmi.
5) Zabranjena je zootehnička primjena na životinjama čiji su proizvodi
namijenjeni prehrani ljudi i rasplodnim životinjama koje se tove na kraju
njihovog reproduktivnog života.

Članak 6.

1) Ne dovodeći u pitanje odredbe članka 2. i članka 3. točke (a) ove Naredbe
može se odobriti u skladu sa Zakonom o veterinarsko-medicinskim proizvodima7,
primjena na farmskim životinjama veterinarsko-medicinskih proizvoda koji sadrže
samo 17ß-estradiol ili njegove esterima srodne derivate:
– kod goveda za primjenu kod maceracije ili mumifikacije fetusa, ili
– kod goveda za primjenu kod piometre.
2) Veterinarsko-medicinske proizvode iz stavka 1. ovoga članka može
primjenjivati samo veterinar na posebno označenim farmskim životinjama.
Evidencija o primjeni mora, u skladu s posebnim propisom8, sadržavati najmanje
sljedeće podatke:
– vrstu primijenjenog proizvoda,
– način primjene,
– datum primjene,
– identifikacijsku oznaku tretiranih životinja,
– datum isteka karencije.
3) Evidencija iz stavka 2. ovoga članka mora biti dostupna na zahtjev nadležnog
tijela.
4) Zabranjeno je posjednicima farmskih životinja držanje
veterinarsko-medicinskih proizvoda koji sadrže 17ß-estradiol ili njegove
esterima srodne derivate.

Članak 7.

1) Hormonski proizvodi i beta-agonisti čija primjena je dozvoljena kod farmskih
životinja u skladu s člancima 4., 5. i 6. ove Naredbe moraju udovoljavati
zahtjevima propisanim odredbama Zakona o veterinarsko-medicinskim proizvodima9,
2) Zabranjeno je stavljanje u promet:
1. hormonskih proizvoda:
(a) koji djeluju kao depo-proizvodi;
(b) čije je razdoblje karencije dulje od 15 dana od prestanka primjene;
(c) za koje nisu poznati uvjeti primjene;
(d) za koje ne postoji ni oprema ni reagensi za analitičke metode koje se
koriste za dokazivanje prisutnosti rezidua u količinama većim od dozvoljenih,
2. veterinarsko-medicinskih proizvoda koji sadrže beta-agoniste čije je
razdoblje karencije dulje od 28 dana od posljednje primjene.

Članak 8.

1) Prije isteka karencije dozvoljena je trgovina visoko vrijednim konjima, a
posebno trkaćim konjima, konjima za natjecanja, konjima u cirkusu, konjima koji
su namijenjeni za čistokrvni uzgoj ili za izložbe, uključujući registrirane
kopitare, na kojima su primjenjivani veterinarsko-medicinski proizvodi koji
sadrže alil-trenbolon ili beta-agoniste u terapijske svrhe propisane člankom 4.
ove Naredbe, pod uvjetom da su ispunjeni propisani zahtjevi za primjenu
veterinarsko-medicinskog proizvoda i da su u identifikacijskom listu ili u
svjedodžbi o zdravstvenom stanju i mjestu podrijetla životinje, koje prate te
životinje, evidentirani vrsta i datum primjene.
2) Meso ili proizvodi od životinja na kojima su primjenjivane tvari s
estrogenim, androgenim ili gestagenim djelovanjem ili beta-agonisti u skladu s
odredbama ove Naredbe, ne smiju se staviti u promet u svrhu prehrane ljudi, osim
ako su životinje bile tretirane veterinarsko-medicinskim proizvodima koji
udovoljavaju zahtjevima iz članka 7. ove Naredbe i ako je prije klanja životinja
poštovana propisana karencija.

Članak 9.

1) U slučaju uvoza, proizvodnje, pohrane, distribucije, prodaje i primjene tvari
navedenih u člancima 2. i 3. ove Naredbe, njihovo posjedovanje dopušteno je
jedino ovlaštenim osobama u skladu s člankom 68. posebnog propisa10.
2) Osim kontrola određenih važećim propisima koji se odnose na stavljanje u
promet proizvoda na koje se odnosi ova Naredba, nadležno tijelo, bez prethodne
najave, provodi službene kontrole propisane člankom 11. Pravilnika o monitoringu
određenih tvari i njihovih rezidua u živim životinjama i proizvodima
životinjskoga podrijetla (»Narodne novine«, broj 79/08)11 radi utvrđivanja:
(a) posjedovanja ili prisutnosti tvari ili proizvoda koji su zabranjeni u skladu
s člancima 2. i 3. ove Naredbe, namijenjenih primjeni na životinjama u svrhu
tova;
(b) nedopuštene primjene na životinjama;
(c) nepoštivanja propisanog razdoblja karencije iz članka 7. ove Naredbe;
(d) postupanja protivnog propisanim ograničenjima primjene određenih tvari ili
proizvoda navedenih u člancima 4., 5. i 6. ove Naredbe.
3) Ispitivanja u skladu s Dodatkom III. i IV. Pravilnika o monitoringu određenih
tvari i njihovih rezidua u živim životinjama i proizvodima životinjskoga
podrijetla12 provode se:
(a) za dokazivanje prisutnosti tvari iz stavka 1. ovoga članka, u životinjama, u
njima namijenjenoj vodi za piće, te na svim mjestima gdje se navedene životinje
uzgajaju ili drže;
(b) za dokazivanje rezidua tvari iz stavka 1. ovoga članka u živim životinjama,
njihovim izlučevinama, tjelesnim tekućinama, tkivima i proizvodima od navedenih
životinja;
4) U slučaju kad se kontrolama i ispitivanjima iz stavaka 2. i 3. ovoga članka
utvrdi:
(a) prisutnost tvari ili proizvoda čija je primjena ili posjedovanje zabranjeno,
ili prisutnost rezidua tvari čija primjena je nedopuštena, takve tvari ili
proizvodi će se privremeno oduzeti, a tako tretirane životinje ili njihovo meso
stavit će se pod službeni nadzor do primjene odgovarajućih mjera;
(b) u slučaju kada nisu ispunjeni zahtjevi iz stavka 2. točaka (b) i (c) ovoga
članka, nadležno tijelo poduzima odgovarajuće mjere ovisno o utvrđenoj
nesukladnosti.

Članak 10.

1) Ne dovodeći u pitanje odredbe posebnog propisa13, subjekti koji kupuju ili
proizvode tvari koje imaju tireostatski, estrogeni, androgeni ili gestageni
učinak i beta-agoniste, subjekti koji posjeduju odobrenje za stavljanje u promet
navedenih tvari i subjekti koji kupuju ili od takvih tvari proizvode
farmaceutske i veterinarsko-medicinske proizvode moraju voditi evidenciju po
kronološkom redu. Evidencija mora sadržavati proizvedene ili nabavljene količine
i one prodane ili korištene za proizvodnju farmaceutskih i
veterinarsko-medicinskih proizvoda i imena/nazive subjekata kojima su te
količine prodane ili od kojih su nabavljene.
2) Evidencija iz stavka 1. ovoga članka mora biti dostupna nadležnom tijelu, na
njegov zahtjev, a ako se vodi u elektronskom obliku mora postojati mogućnost
ispisa.

Članak 11.

Ako se na temelju rezultata provedenih kontrola utvrdi da zemlja podrijetla
životinja ili njihovih proizvoda ne udovoljava zahtjevima propisanim odredbama
ove Naredbe, nadležno tijelo postupa u skladu s posebnim propisom14.

Članak 12.

1) Zabranjen je uvoz farmskih životinja, životinja akvakulture, mesa ili
proizvoda od navedenih životinja iz zemalja čiji propisi dozvoljavaju stavljanje
u promet i uporabu stilbena, derivata stilbena, njihovih soli i estera ili
primjenu tireostatskih tvari na svim vrstama životinja.
2) Zabranjen je uvoz:
(a) farmskih ili životinja akvakulture:
– na kojima su na bilo koji način primijenjeni proizvodi ili tvari iz Dodatka I.
Popisa A ove Naredbe;
– na kojima su primijenjene tvari navedene u Dodatku I. Popisu B i Dodatku II.
ove Naredbe, osim ukoliko su te tvari primijenjene u skladu s odredbama i
zahtjevima propisanim odredbama članaka 4., 5., 6. i 8. ove Naredbe i kod kojih
je proteklo međunarodno preporučeno razdoblje karencije;
(b) mesa ili proizvoda dobivenih od životinja čiji je uvoz zabranjen u skladu s
odredbama točke (a) ovoga stavka.
3) Pregledi pri uvozu moraju se provoditi u skladu člankom 4. stavkom 2. točkom
(c) posebnog propisa15 i člankom 8. stavkom 2. posebnog propisa16.

Članak 13.

Posebni propisi:
– iz članka 6. stavka 2., članka 9. stavka 1. i članka 10. stavka 1. ove Naredbe
bit će donesen do 30. prosinca 2008. godine,
– iz članka 12. stavka 4. bit će doneseni do 30. prosinca 2008. godine.

Članak 14.

Nakon pristupanja Republike Hrvatske u članstvo Europske unije odredbe članka
12. ove Naredbe primjenjuju se samo na zemlje koje nisu članice Europske unije.

Članak 15.

Dodaci I. i II. ove Naredbe tiskani su u prilogu i njezin su sastavni dio.

Članak 16.

Danom stupanja na snagu ove Naredbe prestaje važiti Naredba o zabrani primjene
na životinjama određenih beta-agonista te tvari hormonskog i tireostatskog
učinka (»Narodne novine«, broj 21/03).

Članak 17.

1) Ova Naredba stupa na snagu osmoga dana od dana objave u »Narodnim novinama«.
2) Iznimno od stavka 1. ovoga članka odredbe članka 11. ove Naredbe stupaju na
snagu danom pristupanja Republike Hrvatske u članstvo Europske unije.

Klasa: 011-02/08-01/22
Urbroj: 525-06-08-3
Zagreb, 25. rujna 2008.

Ministar
mr. sc. Božidar Pankretić, v. r.

\_\_\_\_\_\_
1 Naredbom se preuzimaju odredbe
Direktiva Vijeća (EZ-a) br. 96/22 od 29. travnja 1996. kojom se zabranjuje
upotreba u uzgoju određenih tvari hormonskog učinka ili tireostatskog i ß
agonista, i ukidaju Direktive 81/602/EEZ, 88/146/EEZ i 88/299/EEZ
2 Pravilnikom o higijeni hrane životinjskog podrijetla (»Narodne
novine«, broj 99/07) preuzete su odredbe Uredbe (EZ) br. 853/2004 Europskog
parlamenta i Vijeća od 29. travnja 2004. kojom se utvrđuju posebna pravila
higijene hrane životinjskog podrijetla.
3 Zakonom o veterinarsko-medicinskim proizvodima (»Narodne novine«,
broj 84/08) djelomično su preuzete odredbe Direktive (EZ) br. 2001/82 od 6.
studenoga 2001. o kodeksu Zajednice koji se odnosi na veterinarsko-medicinske
proizvode
4 Zakonom o veterinarsko-medicinskim proizvodima (»Narodne novine«,
broj 84/08) djelomično su preuzete odredbe Direktive (EZ) br. 2001/82 od 6.
studenoga 2001. o kodeksu Zajednice koji se odnosi na veterinarsko-medicinske
proizvode
5 Zakonom o veterinarsko-medicinskim proizvodima (»Narodne novine«,
broj 84/08) djelomično su preuzete odredbe Direktive (EZ) br. 2001/82 od 6.
studenoga 2001. o kodeksu Zajednice koji se odnosi na veterinarsko-medicinske
proizvode
6 Zakonom o veterinarsko-medicinskim proizvodima (»Narodne novine«,
broj 84/08) djelomično su preuzete odredbe Direktive (EZ) br. 2001/82 od 6.
studenoga 2001. o kodeksu Zajednice koji se odnosi na veterinarsko-medicinske
proizvode
7 Zakonom o veterinarsko-medicinskim proizvodima (»Narodne novine«,
broj 84/08) djelomično su preuzete odredbe Direktive (EZ) br. 2001/82 od 6.
studenoga 2001. o kodeksu Zajednice koji se odnosi na veterinarsko-medicinske
proizvode
8 Posebnim propisom o veterinarsko-medicinskim proizvodima u
potpunosti će se preuzeti odredbe Direktive (EZ) br. 2001/82 od 6. studenoga
2001. o kodeksu Zajednice koji se odnosi na veterinarsko-medicinske proizvode
9 Zakonom o veterinarsko-medicinskim proizvodima (»Narodne novine«,
broj 84/08) djelomično su preuzete odredbe Direktive (EZ) br. 2001/82 od 6.
studenoga 2001. o kodeksu Zajednice koji se odnosi na veterinarsko-medicinske
proizvode
10 Posebnim propisom o veterinarsko-medicinskim proizvodima u
potpunosti će se preuzeti odredbe Direktive (EZ) br. 2001/82 od 6. studenoga
2001. o kodeksu Zajednice koji se odnosi na veterinarsko-medicinske proizvode
11 Pravilnikom o monitoringu određenih tvari i njihovih rezidua u
živim životinjama i proizvodima životinjskoga podrijetla (»Narodne novine«, broj
79/08) se preuzimaju odredbe Direktiva Vijeća (EZ-a) br. 96/23 od 29. travnja
1996. koja predviđa postupak Zajednice za praćenje određenih tvari i njihovih
rezidua u živim životinjama i u prehrambenim proizvodima životinjskog podrijetla
12 Pravilnikom o monitoringu određenih tvari i njihovih rezidua u
živim životinjama i proizvodima životinjskoga podrijetla (»Narodne novine«, broj
79/08) se preuzimaju odredbe Direktiva Vijeća (EZ-a) br. 96/23 od 29. travnja
1996. koja predviđa postupak Zajednice za praćenje određenih tvari i njihovih
rezidua u živim životinjama i u prehrambenim proizvodima životinjskog podrijetla
13 Posebnim propisom o veterinarsko-medicinskim proizvodima preuzet
će se odredbe Direktive (EZ) br. 2001/82, njenim stupanjem na snagu prestala je
važiti Direktiva 81/851/EEZ o usklađivanju legislative država članica vezano za
veterinarsko medicinske proizvode
14 Direktiva Vijeća 89/608/EEZ od 21. studenoga 1989. o međusobnoj
pomoći upravnih tijela država članica i njihovoj suradnji s Komisijom radi
osiguranja pravilne primjene zakona o veterinarskim i zootehničkim pitanjima
izravno će se primijeniti danom pristupanja Republike Hrvatske u članstvo
Europske unije
15 Posebnim propisom preuzet će se odredbe Direktive 91/496/EEZ od
15. srpnja 1991. kojom se utvrđuju načela kojim se regulira organizacija
veterinarske kontrole životinja koje ulaze u Zajednicu iz trećih zemalja i kojom
se izmjenjuju i dopunjuju Direktive 89/662/EEZ, 90/425/EEZ i 90/675/EEZ
16 Posebnim propisom preuzet će se odredbe Direktive Vijeća 97/78/EZ
od 18. prosinca 1997. kojom se utvrđuju načela organizacije
veterinarsko-zdravstvenih pregleda proizvoda koji se unose u Zajednicu iz trećih
zemalja. Direktiva Vijeća 90/675EEC ukinuta je Direktivom Vijeća 97/78/EZ.

**DODATAK I.**

Popis zabranjenih tvari:
Popis A:
– tireostatske tvari
– stilbeni, derivati stilbena, njihove soli i esteri
Popis B:
– beta-agonisti
– 17β-estradiol i njegovi esterima srodni derivati

**DODATAK II.**

Popis privremeno zabranjenih tvari:
Tvari koje imaju estrogeno (osim 17β-estradiola i njegovih esterima srodnih
derivata), androgeno ili gestageno djelovanje.

Naredba, NN 112/2008-3268
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)